Bryssel 14.7.2004

KOM(2004) 493 lopullinen

2004/0165 (COD)

Ehdotus:

EUROOPAN PARLAMENTIN JA NEUVOSTON ASETUS

Euroopan sosiaalirahastosta

(komission esittämä)

PERUSTELUT

Euroopan sosiaalirahaston tulevaisuuden haasteet

Euroopan sosiaalirahasto (ESR) edistää EY:n perustamissopimuksen 158 artiklassa asetettua taloudellisen ja sosiaalisen yhteenkuuluvuuden tavoitetta tukemalla politiikkoja ja toimintalinjoja, joilla pyritään saavuttamaan täystyöllisyys, parantamaan työn laatua ja tuottavuutta sekä edistämään sosiaalista osallisuutta ja koheesiota Euroopan työllisyysstrategian suuntaviivojen ja suositusten mukaisesti.

Tämän tavoitteen saavuttamiseksi ESR:n on vastattava kolmeen suureen haasteeseen: laajentuneessa unionissa esiintyvien huomattavien työllisyyserojen, sosiaalisen eriarvoisuuden, ammattitaitoisen työvoiman kysynnän ja tarjonnan välisen epäsuhdan ja työvoimapulan hoitaminen; globalisaatiosta ja osaamistalouden kehityksestä johtuva taloudellisten ja sosiaalisten uudelleenjärjestelyjen nopeutuminen sekä väestöpoliittiset muutokset, jotka ovat johtaneet työvoiman vähenemiseen ja ikääntymiseen.

Yhteyksien lisääminen ESR:n, Euroopan työllisyysstrategian sekä unionissa sovittujen sosiaaliseen osallisuuteen ja koulutukseen liittyvien tavoitteiden välillä

Yhteyksiä tämän yhteisön rahoitusvälineen ja unionin poliittisen toimintakehyksen välillä on lisättävä uudella ohjelmakaudella Lissabonin strategian työllisyyttä koskevien pyrkimysten ja tavoitteiden saavuttamisen helpottamiseksi. Tätä varten ESR:sta on tuettava jäsenvaltioiden politiikkoja, jotka seuraavat tiiviisti Euroopan työllisyysstrategian mukaisia suuntaviivoja ja suosituksia sekä unionissa sovittuja sosiaaliseen osallisuuteen ja koulutukseen liittyviä tavoitteita.

Luonnoksessa kauden 2007–2013 ESR-asetukseksi esitetään kehys keskitetyille ESR:n tukitoimille kaikkialla unionissa. ESR:sta myönnetään tukea sekä lähentymistavoitteen että alueellisen kilpailukyvyn ja työllisyyden tavoitteiden perusteella, ja pyrkimyksenä on taloudellisten ja sosiaalisten muutosten ennakoiminen ja hallitseminen. Tukitoimissa keskitytään seuraaviin, Eurooppa-neuvoston vahvistamiin neljään avainalaan: työntekijöiden ja yritysten sopeutumiskyvyn parantaminen; työhön pääsyn parantaminen, työttömyyden estäminen, työssäoloajan pidentäminen ja työmarkkinoille osallistumisen lisääminen; sosiaalisen osallisuuden vahvistaminen edistämällä epäedullisessa asemassa olevien henkilöiden sijoittumista työelämään ja torjumalla syrjintää sekä kumppanuuden edistäminen työllisyyttä ja syrjäytymisen ehkäisyä koskevien uudistusten toteuttamiseksi.

Köyhimmillä alueilla ja köyhimmissä jäsenvaltioissa rahastoja käytetään rakennemuutoksen, kasvun ja työpaikkojen luomisen edistämiseen. Lähentymistavoitteen perusteella ESR:sta tuetaan tätä varten edellä mainittujen toimintalinjojen lisäksi toimia, joissa etenkin koulutusjärjestelmiä parantamalla laajennetaan ja parannetaan investointeja inhimilliseen pääomaan sekä pyritään kehittämään julkishallintojen institutionaalisia valmiuksia ja tehostamaan toimintaa kansallisella, alueellisella ja paikallisella tasolla.

Ehdotuksessa korostetaan lisäksi entistä enemmän unionin sitoutumista miesten ja naisten välisen epätasa-arvon poistamiseen: erityisiin naisille suunnattuihin toimiin liitetään selkeä sukupuolinäkökulman valtavirtaistaminen naisten työelämään osallistumisen ja siinä etenemisen parantamiseksi.

Innovatiivisten toimien ja valtioiden välisen yhteistyön edistäminen liitetään myös täysimääräisesti ESR:n toimialaan ja sisällytetään kansallisiin ja alueellisiin toimenpideohjelmiin. ESR:sta rahoitetaan sekä lähentymistavoitteen että alueellisen kilpailukyvyn ja työllisyyden tavoitteen perusteella ensisijaisesti valtioiden välistä yhteistyötä, johon kuuluvat myös yhteiset toimet sekä kokemusten ja parhaiden käytäntöjen levitys kaikkialla unionissa, siten, että varmistetaan tarpeen mukaan johdonmukaisuus ja täydentävyys muiden yhteisön ylikansallisten ohjelmien kanssa.

Ehdotuksessa kiinnitetään erityistä huomiota hyvän hallintotavan edistämiseen. Työmarkkinaosapuolten osallistuminen rahaston toimintalinjojen ja tukitoimien suunnitteluun ja toteutukseen on erityisen tärkeää. Tätä varten työmarkkinaosapuolia kannustetaan uudessa lähentymistavoitteessa osallistumaan aktiivisesti valmiuksien kehittämistoimiin ja käynnistämään yhteisiä toimia politiikanaloilla, joilla niillä on ratkaiseva asema.

2004/0165 (COD)

Ehdotus:

EUROOPAN PARLAMENTIN JA NEUVOSTON ASETUS

Euroopan sosiaalirahastosta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 148 artiklan,

ottavat huomioon komission ehdotuksen[1],

ottavat huomioon Euroopan talous- ja sosiaalikomitean lausunnon[2],

ottavat huomioon alueiden komitean lausunnon[3],

noudattavat perustamissopimuksen 251 artiklassa määrättyä menettelyä[4],

sekä katsovat seuraavaa:

Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetussa asetuksessa (EY) N:o […][5] vahvistetaan rakennerahastojen ja koheesiorahaston toimintakehys ja säädetään erityisesti tavoitteista, kumppanuuden periaatteista ja säännöistä, ohjelmatyöstä, arvioinnista ja hallinnoinnista. Tästä syystä on tarpeen määritellä Euroopan sosiaalirahaston, jäljempänä ’ESR’, tehtävä suhteessa perustamissopimuksen 146 artiklassa kuvattuihin tehtäviin osana jäsenvaltioiden ja yhteisön työtä perustamissopimuksen 125 artiklassa määrätyn yhteensovitetun työllisyysstrategian kehittämiseksi. Euroopan sosiaalirahastosta 12 päivänä heinäkuuta 1999 annettu Euroopan parlamentin ja neuvoston asetus (EY) N:o 1784/1999[6] olisi selkeyden vuoksi korvattava.

On tarpeen antaa erityissäännökset siitä, minkälaisia toimia ESR:sta voidaan rahoittaa [Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetussa] asetuksessa […] määritettyjen tavoitteiden perusteella.

ESR:sta olisi tuettava jäsenvaltioiden politiikkoja, jotka seuraavat tiiviisti Euroopan työllisyysstrategian mukaisia suuntaviivoja ja suosituksia sekä yhteisössä sovittuja sosiaaliseen osallisuuteen ja koulutukseen liittyviä tavoitteita Lissabonin ja Göteborgin Eurooppa-neuvostoissa sovittujen pyrkimysten ja tavoitteiden saavuttamisen helpottamiseksi.

Jotta muutoksia voitaisiin alueellisen kilpailukyvyn ja työllisyyden tavoitteessa ennakoida ja hallita paremmin, ESR:n tuki olisi keskitettävä erityisesti työntekijöiden ja yritysten sopeutumiskyvyn parantamiseen, työhön pääsyn ja työmarkkinoille osallistumisen parantamiseen, epäedullisessa asemassa olevien henkilöiden sosiaalisen osallisuuden vahvistamiseen ja syrjinnän torjumiseen sekä kumppanuuksien edistämiseen uudistusten toteuttamiseksi.

Näiden toimintalinjojen lisäksi vähiten kehittyneillä alueilla ja vähiten kehittyneissä jäsenvaltioissa on talouskasvun, naisten ja miesten työllistymismahdollisuuksien sekä työn laadun ja tuottavuuden parantamiseksi tarpeen lähentymistavoitteen osana laajentaa ja parantaa investointeja inhimilliseen pääomaan sekä kehittää institutionaalisia, hallinnollisia ja oikeudellisia valmiuksia erityisesti uudistusten valmistelemiseksi ja toteuttamiseksi ja yhteisön säännöstön noudattamisen valvomiseksi.

Innovatiivisten toimien ja valtioiden välisen yhteistyön edistäminen on keskeinen osatekijä, joka olisi sisällytettävä ESR:n toiminta-alaan.

On tarpeen varmistaa, että ESR:n toimet ovat johdonmukaisia Euroopan työllisyysstrategiaan kuuluvien toimintatapojen kanssa, ja keskittää ESR:n tuki työllisyyttä koskevien suuntaviivojen ja suositusten täytäntöönpanoon.

ESR:sta tuettavien toimien tehokas ja vaikuttava täytäntöönpano edellyttää hyvää hallintotapaa ja kumppanuutta kaikilta asianosaisilta alueellisilta ja sosioekonomisilta toimijoilta, erityisesti työmarkkinaosapuolilta ja muilta yhteiskunnallisilta toimijoilta myös alueellisella ja paikallisella tasolla.

Jäsenvaltioiden ja komission on varmistettava, että ESR:sta lähentymistavoitteen sekä alueellisen kilpailukyvyn ja työllisyyden tavoitteen perusteella rahoitettujen toimintalinjojen täytäntöönpano edistää tasa-arvoa ja poistaa miesten ja naisten välistä epätasa-arvoa; sukupuolinäkökulman valtavirtaistaminen olisi liitettävä erityistoimiin naisten kestävän työelämään osallistumisen ja siinä etenemisen parantamiseksi.

ESR:sta olisi myös tuettava teknistä apua keskittyen erityisesti kannustamaan vastavuoroista oppimista kokemustenvaihdon ja hyvien käytäntöjen siirron avulla sekä korostamaan ESR:n osuutta työllisyyteen ja sosiaaliseen osallisuuteen liittyvien yhteisön poliittisten tavoitteiden ja toimintalinjojen toteuttamisessa.

[Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetussa] asetuksessa (EY) N:o […] säädetään, että menojen tukikelpoisuus määritetään kansallisella tasolla, lukuun ottamatta joitakin poikkeuksia, joista on tarpeen antaa erityissäännöksiä. Näistä poikkeuksista olisi siksi säädettävä ESR:n osalta,

OVAT ANTANEET TÄMÄN ASETUKSEN:

1 artikla

Kohde

Tässä asetuksessa vahvistetaan Euroopan sosiaalirahaston (ESR) tehtävät ja sen toiminta-ala asetuksen (EY) N:o […] 3 artiklassa määriteltyjen lähentymistä sekä alueellista kilpailukykyä ja työllisyyttä koskevien tavoitteiden osalta samoin kuin menolajien tukikelpoisuus.

2 artikla

Tehtävä

1. ESR lujittaa taloudellista ja sosiaalista koheesiota tukemalla jäsenvaltioiden politiikkoja, joilla pyritään täystyöllisyyteen, työn laadun ja tuottavuuden parantamiseen sekä sosiaalisen osallisuuden edistämiseen ja alueellisten työllisyyserojen vähentämiseen.

ESR:sta myönnetään erityisesti tukea toimiin, jotka ovat Euroopan työllisyysstrategian suuntaviivojen ja suositusten mukaisia.

2. Hoidettaessa 1 kohdassa tarkoitettuja tehtäviä ESR:sta tuetaan sosiaalisen koheesion vahvistamiseen, kilpailukyvyn lisäämiseen ja ympäristön kannalta järkevän talouskasvun edistämiseen liittyviä yhteisön ensisijaisia tavoitteita. Erityisesti otetaan huomioon sosiaaliseen osallisuuteen, koulutukseen sekä miesten ja naisten tasa-arvoon liittyvät yhteisön tavoitteet.

3 artikla

Toiminta-ala

1. Lähentymistavoitteen sekä alueellisen kilpailukyvyn ja työllisyyden tavoitteiden perusteella ESR:sta tuetaan seuraavia toimintalinjoja:

a) työntekijöiden ja yritysten sopeutumiskyvyn parantaminen edistämällä erityisesti seuraavia toimia:

i) yritysten, erityisesti pk-yritysten, ja työntekijöiden inhimilliseen pääomaan tekemien investointien lisääminen kehittämällä ja ottamalla käyttöön elinikäisen oppimisen järjestelmiä ja strategioita, joilla varmistetaan vähän koulutettujen ja vanhempien työntekijöiden parempi pääsy koulutukseen, tutkinto- ja pätevyysvaatimusten selkeys, tieto- ja viestintätekniikan sekä johtamistaitojen levittäminen ja yrittäjyyden ja innovaation edistäminen;

ii) talouden muutosten ennakoiminen ja myönteinen hallinta erityisesti suunnittelemalla ja levittämällä innovatiivisia ja tuottavampia työjärjestelyjä, joihin kuuluvat myös parempi työterveys ja –turvallisuus, tulevaisuuden ammatillisten ja taidollisten vaatimusten tunnistaminen sekä erityisten työllistymis-, koulutus- ja tukipalvelujen kehittäminen työntekijöille yritysten ja toimialojen uudelleenjärjestelyjen yhteydessä.

b) työnhakijoiden ja työelämän ulkopuolella olevien henkilöiden työelämään pääsyn edistäminen, työttömyyden torjuminen, työssäoloajan pidentäminen sekä naisten ja maahanmuuttajien työmarkkinoille osallistumisen lisääminen edistämällä erityisesti seuraavia toimia:

i) työmarkkinalaitosten, erityisesti työnvälityspalvelujen, nykyaikaistaminen ja vahvistaminen;

ii) ennaltaehkäisevien ja aktiivisten toimenpiteiden toteuttaminen sen varmistamiseksi, että tarpeet tunnistetaan ajoissa ja voidaan tarjota yksilöllistä tukea työnhakuun ja liikkuvuuteen, itsenäiseen ammatinharjoittamiseen ja yritysten luomiseen;

iii) erityistoimet, joilla lisätään naisten kestävää osallistumista työelämään ja edistymistä työssä, vähennetään sukupuoleen perustuvaa erottelua työmarkkinoilla, unohtamatta sukupuolten välisten palkkaerojen syiden käsittelyä, sekä helpotetaan työ- ja yksityiselämän yhteensovittamista lasten ja huollettavien henkilöiden hoitopalvelujen saatavuutta parantamalla;

iv) erityistoimet maahanmuuttajien sosiaalisen integroitumisen vahvistamiseksi ja työelämään osallistumisen lisäämiseksi neuvonta, kielikoulutus ja ulkomailla hankitun pätevyyden tunnustaminen mukaan luettuina.

c) epäedullisessa asemassa olevien henkilöiden sosiaalisen osallisuuden vahvistaminen ja syrjinnän torjuminen edistämällä erityisesti seuraavia toimia:

i) työllistymisväylät epäedullisessa asemassa oleville henkilöille, sosiaalisesti syrjäytyneille, koulunsa varhain keskeyttäneille, vähemmistöille ja vammaisille työllistämistoimenpiteiden avulla unohtamatta osuus- ja yhteisötalouden alaa, liitännäistoimenpiteitä sekä tarvittavaa sosiaalista tukea ja hoitopalveluja;

ii) moniarvoisuus työpaikalla ja syrjinnän vastustaminen työmarkkinoille pääsyssä lisäämällä tietoisuutta sekä paikallisyhteisöjen ja –yritysten osallisuutta.

d) uudistusten käynnistäminen työllisyyden ja syrjäytymisen ehkäisyn aloilla erityisesti edistämällä kumppanuuksien ja sopimusten kehittämistä asiaan liittyvien kansallisen, alueellisen ja paikallisen tason toimijoiden verkottumisen avulla.

2. Lähentymistavoitteen perusteella ESR:sta tuetaan myös seuraavia toimintalinjoja:

a) Inhimilliseen pääomaan tehtävien investointien laajentaminen ja parantaminen edistämällä erityisesti seuraavia toimia:

i) koulutusjärjestelmiä koskevien uudistusten toteuttaminen pyrkien erityisesti siihen, että järjestelmät vastaavat paremmin osaamisyhteiskunnan tarpeita, peruskoulutuksen yhteys työmarkkinoitten tarpeisiin parantuu ja opetus- ja muun henkilökunnan taidot ovat jatkuvasti ajan tasalla;

ii) koulutukseen osallistumisen lisääminen koko eliniän ajan myös siten, että varhaista koulun keskeyttämistä saadaan huomattavasti vähennettyä ja pääsyä ammatilliseen perus- ja korkea-asteen koulutukseen lisättyä;

iii) inhimillisten voimavarojen kehittäminen tutkimuksessa ja innovaatiossa etenkin yliopistollisilla jatko-opinnoilla ja tutkijakoulutuksella ja niihin liittyvällä yliopistojen, tutkimuskeskusten ja yritysten verkottumisella.

b) julkishallintojen institutionaalisten valmiuksien vahvistaminen ja toimivuuden parantaminen kansallisella, alueellisella ja paikallisella tasolla uudistusten ja hyvän hallintotavan kannustamiseksi erityisesti talous-, työllisyys-, sosiaali- ja ympäristöpolitiikan sekä oikeuden aloilla edistämällä erityisesti seuraavia toimia:

i) hyvä politiikan ja ohjelmien suunnittelu, seuranta ja arviointi käyttämällä tutkimuksia, tilastoja ja asiantuntija-apua sekä toimien koordinointi ja vuoropuhelu asiaan liittyvien julkisten ja yksityisten yksikköjen välillä;

ii) valmiuksien kehittäminen politiikkojen ja ohjelmien täytäntöönpanossa, myös lainsäädännön noudattamisen valvonnassa, erityisesti kouluttamalla johtajia ja henkilöstöä ja kohdentamalla erityistukea avainpalveluille, tarkastuslaitoksille ja sosioekonomisille toimijoille, joihin kuuluvat työmarkkinaosapuolet ja asiaan liittyvät valtiosta riippumattomat järjestöt.

3. Edellä 1 ja 2 kohdassa tarkoitettujen tavoitteiden ja toimintalinjojen täytäntöönpanon yhteydessä ESR:sta tuetaan innovatiivisen toiminnan sekä valtioiden välisen ja alueiden välisen yhteistyön edistämistä ja valtavirtaistamista erityisesti jakamalla tietoa, kokemuksia, tuloksia ja hyviä käytäntöjä sekä kehittämällä täydentäviä lähentymistapoja ja yhdennettyä tai yhteistä toimintaa.

4. Pantaessa 2 kohdan c alakohdan I alakohdassa tarkoitettua sosiaalisen osallisuuden tavoitetta täytäntöön ESR:n rahoitusosuus asetuksen (EY) N:o […] [EAKR] soveltamisalaan kuuluvista toimista voi olla enintään 10 prosenttia kyseisen toimintalinjan osalta.

4 artikla

Johdonmukaisuus ja keskittäminen

1. Jäsenvaltioiden ja hallintoviranomaisten on varmistettava, että ESR:sta tuettavat toimet ovat Euroopan työllisyysstrategian mukaisia ja vahvistavat sen täytäntöönpanoa. Niiden on erityisesti varmistettava, että strategisessa viitekehyksessä ja toimenpideohjelmissa vahvistetut toimet edistävät työllisyysstrategian pyrkimyksiä, ensisijaisia toimia ja tavoitteita kussakin jäsenvaltiossa ja että tuki keskitetään ensisijaisesti perustamissopimuksen 128 artiklan 4 kohdan mukaisesti annettujen työllisyyttä koskevien suositusten ja asiaan liittyvien yhteisön tavoitteiden täytäntöönpanoon sosiaalisen osallisuuden alalla.

2. Toimenpideohjelmissa varat on kohdennettava tärkeimpiin tarpeisiin ja keskitettävä politiikanaloille, joilla ESR:n tuki voi merkittävästi vaikuttaa ohjelman tavoitteiden saavuttamiseen. Jotta ESR:n tuki olisi tehokkainta, toimenpideohjelmissa on erityisesti otettava huomioon alueet ja paikkakunnat, joilla on suurimpia ongelmia, epäsuotuisassa asemassa olevat kaupunkialueet sekä taantuvat maaseutualueet ja kalastuksesta riippuvaiset alueet mukaan luettuina.

3. Asiaan liittyvät seikat [Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun] asetuksen (EY) N:o […] 19 artiklassa tarkoitetusta vuosikertomuksesta, jonka jäsenvaltiot laativat, on sisällytettävä niitä vastaaviin työllisyyttä koskeviin kansallisiin toimintasuunnitelmiin ja sosiaalista osallisuutta koskeviin kansallisiin toimintasuunnitelmiin.

4. [Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä] annetun asetuksen (EY) N:o […] 18 artiklassa määritellyn kansallisen strategisen viitekehyksen täytäntöönpanon seurantaan valittujen määrällisten tavoitteiden ja indikaattoreiden on oltava samat kuin Euroopan työllisyysstrategian täytäntöönpanossa sekä sosiaalisen osallisuuden ja koulutuksen aloilla sovittujen yhteisön tavoitteiden yhteydessä käytettävät määrälliset tavoitteet ja indikaattorit. Toimenpideohjelmien seurantaindikaattoreiden olisi oltava johdonmukaisia määrällisten tavoitteiden kanssa.

5. ESR:n toimista tehtävissä arvioinneissa on myös arvioitava, mikä on ESR:sta tuettujen toimien osuus Euroopan työllisyysstrategian sekä sosiaalisen osallisuuden ja koulutuksen aloja koskevien yhteisön tavoitteiden täytäntöönpanossa kyseisessä jäsenvaltiossa.

5 artikla

Hyvä hallintotapa ja kumppanuudet

1. ESR edistää hyvää hallintotapaa ja kumppanuuksia. Rahaston tuki on suunniteltava ja pantava täytäntöön sopivalla hallintoalueella kiinnittäen erityistä huomiota alue- ja paikallistasoon kunkin jäsenvaltion institutionaalisten erityisjärjestelyjen mukaan.

2. Jäsenvaltioiden ja kunkin toimenpideohjelman hallintoviranomaisen on varmistettava työmarkkinaosapuolten mukaantulo ja valtiosta riippumattomien toimijoiden riittävä kuuleminen sopivalla hallintoaluetasolla ESR:n tukeen liittyvän ohjelmatyön, täytäntöönpanon ja seurannan yhteydessä.

3. Kunkin toimenpideohjelman hallintoviranomaisen on edistettävä työmarkkinaosapuolten riittävää osallistumista ja osalliseksi pääsyä tämän asetuksen 2 artiklan mukaisesti rahoitettuihin toimiin.

Lähentymistavoitteen osana vähintään kaksi prosenttia ESR:n varoista on osoitettava valmiuksien kehittämiseen ja työmarkkinaosapuolten yhteisesti käynnistämiin toimiin erityisesti 2 artiklan 1 kohdan a alakohdassa tarkoitetun työntekijöiden ja yritysten sopeutumiskyvyn osalta.

4. Kunkin toimenpideohjelman hallintoviranomaisen on edistettävä valtiosta riippumattomien järjestöjen riittävää osallistumista ja osalliseksi pääsyä erityisesti sosiaalisen osallisuuden sekä miesten ja naisten tasa-arvon aloilla rahoitettuihin toimiin.

5. Jos täytäntöönpanovastuu on delegoitu, tuki voidaan ohjelman osana antaa yleiskattavina tukina.

6 artikla

Sukupuolten tasa-arvo

Jäsenvaltioiden ja hallintoviranomaisten on varmistettava, että toimenpideohjelmissa kuvataan, kuinka sukupuolten tasa-arvoa edistetään ohjelmatyössä, täytäntöönpanossa ja seurannassa kaikkine erityisindikaattoreineen sekä arvioinnissa.

7 artikla

Innovaatio

Jäsenvaltioiden ja hallintoviranomaisten on kussakin toimenpideohjelmassa kiinnitettävä erityistä huomiota innovatiivisten toimien edistämiseen ja valtavirtaistamiseen. Hallintoviranomaisen on [Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun] asetuksen (EY) N:o […] 47 artiklassa tarkoitettua seurantakomiteaa kuultuaan valittava innovaation osalta rahoitettavat aihealueet ja määritettävä tarvittavat täytäntöönpanoa koskevat yksityiskohtaiset säännöt.

8 artikla

Valtioiden välinen yhteistyö

1. Jäsenvaltioiden ja hallintoviranomaisten on varmistettava, että valtioiden välisten ja alueiden välisten yhteistyötoimien ohjelmat laaditaan toimenpideohjelman tai erityisen toimenpideohjelman erityisen toimintalinjan muotoon.

2. Jäsenvaltioiden on sopivilla koordinointijärjestelyillä varmistettava rahaston toimien ja muista yhteisön ylikansallisista ohjelmista tuettujen toimien välinen johdonmukaisuus ja täydentävyys erityisesti koulutuksen alalla koulutukseen ja elinikäiseen oppimiseen tarkoitettujen yhteisön varojen hyödyntämiseksi parhaalla mahdollisella tavalla.

9 artikla

Tekninen apu

Komissio edistää erityisesti kokemustenvaihtoa, tietoisuuden lisäämistoimia, seminaareja, verkottumista ja vertaisryhmäarviointeja hyvien käytäntöjen tunnistamiseksi ja levittämiseksi sekä kannustaa vastavuoroista oppimista ESR:n poliittisen ulottuvuuden ja osuuden kasvattamiseksi työllisyyttä ja sosiaalista osallisuutta koskevissa yhteisön tavoitteissa.

10 artikla

Vuosi- ja loppukertomukset

[Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun] asetuksen (EY) N:o […] 49 artiklassa tarkoitetuissa täytäntöönpanoa koskevissa vuosi- ja loppukertomuksissa on oltava yhteenveto seuraavien seikkojen täytäntöönpanosta:

a) tasa-arvokysymysten valtavirtaistaminen ja mahdolliset sukupuolen mukaan eriytetyt toimet;

b) maahanmuuttajien sosiaalisen integroitumisen ja työllistymisen vahvistamiseen tarkoitetut toimet;

c) vähemmistöjen sosiaalisen integroitumisen ja työllistymisen vahvistamiseen tarkoitetut toimet;

d) innovatiiviset toimet sekä perusteet innovaation osalta valituille aihealueille samoin kuin esittely tuloksista ja niiden jakamisesta ja valtavirtaistamisesta;

e) valtioiden väliset ja alueiden väliset yhteistyötoimet.

11 artikla

Tukikelpoisuus

1. ESR:sta myönnetään yksittäisinä tai yleiskattavina tukina, joita ei tarvitse maksaa takaisin, takaisin maksettavina tukina, lainan korkotukina ja mikroluottoina tukea julkisiin menoihin sekä tavaroiden ja palvelujen hankintaan julkisilla tarjouskilpailuilla.

2. Seuraavin menoihin ei myönnetä tukea ESR:sta:

a) palautettava alv;

b) lainojen korot;

c) infrastruktuurin, poistokelpoisen irtaimiston, kiinteistöjen ja maan hankinta.

3. Sen estämättä, mitä tämän artiklan 2 kohdassa säädetään, [Euroopan aluekehitysrahastosta annetun] asetuksen (EY) N:o […] 6 artiklassa vahvistettuja tukikelpoisuussääntöjä sovelletaan ESR:sta osarahoitettaviin toimiin, jotka kuuluvat [Euroopan aluekehitysrahastosta annetun] asetuksen (EY) N:o […] 2 artiklan soveltamisalaan.

4. Sen estämättä, mitä kansallisissa tukikelpoisuussäännöissä määrätään, ESR:sta osarahoitettavien toimenpideohjelmien osana ilmoitettuihin menoihin voivat kuulua:

a) kolmannen osapuolen toimeen osallistujille maksamat ja tuensaajalle vahvistetut palkkiot tai palkat edellyttäen, että nämä suoritukset ovat toimen kansallista julkista osarahoitusta voimassa olevien kansallisten sääntöjen mukaan;

b) kiinteähintaisena vahvistetun tukitoimen välilliset kustannukset 20 prosenttiin asti toimen osalta ilmoitetuista välittömistä menoista riippuen toimen luonteesta, sen täytäntöönpanoyhteydestä ja sijaintipaikasta.

12 artikla

Siirtymäsäännökset

Tämä asetus ei vaikuta neuvoston tai komission ennen 1 päivää tammikuuta 2007 sovelletun asetuksen (EY) N:o 1784/1999 perusteella hyväksymien toimenpiteiden täytäntöönpanon jatkamiseen tai niiden muuttamiseen, niiden peruuttaminen kokonaan tai osittain mukaan luettuna.

Asetuksen (EY) N:o 1784/94 mukaisesti esitetyt hakemukset ovat edelleen voimassa.

13 artikla

Kumoaminen

Asetus (EY) N:o 1784/99 kumotaan 1 päivästä tammikuuta 2007 alkaen.

Viittaukset asetukseen (ETY) N:o 1784/99 on katsottava viittauksiksi tähän asetukseen.

14 artikla

Uudelleentarkastelu

Euroopan parlamentti ja neuvosto tarkastelevat tätä asetusta uudelleen viimeistään 31 päivänä joulukuuta 2013 perustamissopimuksen 251 artiklassa määrättyä menettelyä noudattaen.

15 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä .

Sitä sovelletaan 1 päivästä tammikuuta 2007.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

[…] […]

[1] EUVL C […], […], s. […].

[2] EUVL C […], […], s. […].

[3] EUVL C […], […], s. […].

[4] EUVL C […], […], s. […].

[5] EUVL L […] […], s. […].

[6] EYVL 213, 13.8.1999, s. 5.